Долбоор

КЫРГЫЗ РЕСПУБЛИКасынын мыйзамы

**“Кыргыз Республикасынын мамлекеттик сыйлыктары жана ардак наамдары жөнүндө” Кыргыз Республикасынын Мыйзамына өзгөртүүлөрдү киргизүү тууралуу**

**1-берене**

“Кыргыз Республикасынын мамлекеттик сыйлыктары жана ардак наамдары жөнүндө” Кыргыз Республикасынын Мыйзамына (Кыргыз Республикасынын Жогорку Кеңешинин ведомосттору, 2017-ж., № 7-8, 759-б) төмөнкү өзгөртүүлөр киргизилсин:

1) Мыйзамдын аталышы төмөнкү редакцияда баяндалсын:

«Кыргыз Республикасынын мамлекеттик сыйлыктары, ардак наамдары жана мамлекеттик премиялары жөнүндө»;

2) 1-беренеде:

а) 1-бөлүк төмөнкү редакцияда баяндалсын:

«1. Ушул Мыйзам Кыргыз Республикасынын мамлекеттик сыйлыктарынын, ардак наамдарынын жана мамлекеттик премияларынын укуктук статусун, сыйлангандардын укуктарын жана милдеттерин аныктайт, Кыргыз Республикасынын мамлекеттик сыйлыктары менен сыйлоого, ардак наамдарын ыйгарууга жана мамлекеттик премияларды берүүгө байланышкан мамилелерди жөнгө салат.

Башка мыйзамдарда мамлекеттик сыйлыктарды, ардак наамдарды жана мамлекеттик премияларды киргизүүгө, белгилөөгө же ажыратууга жол берилбейт.»;

б) 2-бөлүк төмөнкү редакцияда баяндалсын:

«2. Кыргыз Республикасынын мамлекеттик сыйлыктары, ардак наамдары жана мамлекеттик премиялары Кыргыз Республикасынын жарандарын, чет өлкөлүк жарандарды, жарандыгы жок адамдарды сыйлоонун жана алардын мамлекетти жана демократиялык коомду, элдин биримдигин коргоодогу жана чыңдоодогу, өлкөнүн экономикалык, интеллектуалдык жана рухий потенциалын арттыруудагы салымын, ошондой эле мамлекеттин жана элдин алдындагы илим жана техника, адабият, билим берүү, маданият, искусство, медицина, архитектура чөйрөсүндөгү жана башка жааттардагы коомдук, гуманитардык, кайрымдуулук иштеринде сиңирген эмгегин таануунун жогорку формасы болуп саналат.

Кыргыз Республикасынын мамлекеттик премиялары Кыргыз Республикасынын жарандарын сыйлоонун, мамлекеттин жана элдин алдындагы илим жана техника, адабият жана искусство ишмерлеринин сиңирген эмгегин таануунун жогорку формасы болуп саналат.”.

в) 3-бөлүктө:

- «ошондой эле Кыргыз Республикасынын» деген сөздөрдөн кийин «жана элдин» деген сөздөр менен толукталсын;

- бөлүк төмөнкү мазмундагы абзац менен толукталсын:

«Кыргыз Республикасынын мамлекеттик премиялары жарандарга көрүнүктүү ачылыштары жана илимий жетишкендиктери, чыгармачылык эмгектин формасы боюнча терең мазмуну жана өзгөчөлүгү үчүн берилет.»;

г) 4-бөлүк төмөнкү редакцияда баяндалсын:

«4. Мамлекеттик сыйлыктардын, ардак наамдардын жана мамлекеттик премиялардын белгилерин, аларга карата документтердин сыпаттамаларын жана үлгүлөрүн, ошондой эле мамлекеттик сыйлыктарга, ардак наамдарга жана мамлекеттик премияларга көрсөтүү, мамлекеттик сыйлыктарды, ардак наамдарды жана мамлекеттик премияларды, аларга карата актыларды жана документтерди тапшыруу, эсепке алуу жана сактоо, жупнускаларды берүү, сыйлоо, ыйгаруу жана берүү жөнүндө жарлыктарды жокко чыгаруу тартибине байланышкан жоболор Кыргыз Республикасынын Президенти тарабынан бекитилет.»;

д) 5-бөлүк «наамдардын» деген сөздөрдөн кийин **«**, мамлекеттик премиялардын**»** деген сөздөр менен толукталсын;

3) 2-главанын аталышы төмөнкү редакцияда баяндалсын:

«2-глава. Кыргыз Республикасынын мамлекеттик сыйлыктары, ардак наамдары жана мамлекеттик премиялары»;

4) 2-берене төмөнкү мазмундагы 4-бөлүк менен толукталсын:

“4. Кыргыз Республикасынын төмөнкү мамлекеттик премиялары белгиленет:

1) Кыргыз Республикасынын илим жана техника жаатындагы мамлекеттик премиясы;

2) Кыргыз Республикасынын адабият жана искусство жаатындагы Токтогул атындагы мамлекеттик премиясы.»;

5) 9-беренеде:

а) 2-бөлүктө «бир жашка» деген сөздөр «беш жашка» деген сөздөргө алмаштырылсын;

б) 3-бөлүктүн 1-пункту төмөнкү редакцияда баяндалсын:

«1) мыйзамда белгиленген тартипте асырап алынгандар, эгерде асырап алгандан кийин 3 жылдан көп убакыт өтсө жана багып алынган балдар чогуу жашаса. Ошол эле учурда эгер алар ата-энелик укуктан белгиленген тартипте ажыратылбаса, ата-энеси тирүү болгон учурда неберелери, асырап алынгандар эсепке алынбайт;»;

6) 12-беренеде:

а) 1-бөлүктөгү «бир жашка» деген сөздөр «беш жашка» деген сөздөргө алмаштырылсын;

б) 2-бөлүктүн 1-пункту төмөнкү редакцияда баяндалсын:

«1) мыйзамда белгиленген тартипте асырап алынгандар, эгерде асырап алгандан кийин 3 жылдан көп убакыт өтсө жана багып алынган балдар чогуу жашаса. Ошол эле учурда эгер алар ата-энелик укуктан белгиленген тартипте ажыратылбаса, ата-энеси тирүү болгон учурда неберелери, асырап алынгандар эсепке алынбайт;»;

7) Мыйзам төмөнкү мазмундагы 151-берене менен толукталсын:

«151-берене

1. Кыргыз Республикасынын илим жана техника жаатындагы мамлекеттик премиялары ушул Мыйзамдын 1-беренесинин 3-бөлүгүнүн экинчи абзацында көрсөтүлгөн адамдарга берилет:

1) мамлекеттик тилдин статусун сактоого жана өнүктүрүүгө, жогорулатууга түрткү берген көрүнүктүү илимий эмгеги (илимдин бардык багыттары боюнча) үчүн Касым Тыныстанов атындагы мамлекеттик премия.

2) ата-мекендик илимди олуттуу байыткан жана табигый, техникалык жана гуманитардык илимди өнүктүрүүгө, кыргыз илиминин жана техникасынын дүйнөдөгү алдыңкы жетишкендиктердин деңгээлине жетүүсүнө маанилүү салым кошкон илимий изилдөөлөрдүн натыйжалары үчүн;

3) экономиканы жана социалдык чөйрөнү ииновациялык өнүктүрүүнү, ошондой эле өлкөнүн коргоо жөндөмдүүлүгүн бекемдөөнү камсыздаган жаңы техниканын жана прогрессивдүү технологиялардын үлгүлөрүн иштеп чыгуу үчүн;

4) мамлекеттик сырга тийиштүү маалыматтарды камтыган экономиканын ар түрдүү тармактарында принципиалдуу жаңы буюмдарды, технологиялык процесстерди иштеп чыгуу жана түзүү үчүн.

2. Кыргыз Республикасынын адабият жана искусство жаатындагы Токтогул атындагы мамлекеттик премиясы Кыргызстандын көп улуттуу маданиятын байыткан, эстетикалык жана тарбиялык чоң таасири бар жана кеңири коомдук таанууга ээ болгон адабият жана искусство (поэзия, проза, драматургия, музыка, кино, архитектура жана скульптура, театр жана көркөм сүрөт искусствосу, радио жана телечыгармалар) жаатындагы көрүнүктүү чыгармалары үчүн ушул Мыйзамдын 1-беренесинин 3-бөлүгүнүн экинчи абзацында көрсөтүлгөн адамдарга берилет.

3. Кыргыз Республикасынын мамлекеттик премиясынын лауреаттарына акчалай сыйлык жана үлгүсү Кыргыз Республикасынын Президенти тарабынан белгиленген төш белги тапшырылат.

Төш белги төштүн оң тарабына тагылат жана сыйланган адамдын ардак наамы же Кыргыз Республикасынын Ардак грамотасы болсо, алардын белгисинен кийин тагылат.»;

8) 3-главанын аталышы төмөнкү редакцияда баяндалсын:

«3-глава. Мамлекеттик сыйлыкка, ардак наамдарга жана мамлекеттик премияларга сунуштоонун, мамлекеттик сыйлыктар менен сыйлоонун, ардак наамдарды ыйгаруунун жана мамлекеттик премияларды берүүнүн тартиби»;

9) 16-берененин 1-бөлүгү төмөнкүдөй редакцияда баяндалсын:

а) «1. Мамлекеттик сыйлыктарга жана ардак наамдарга сунуштамалар Кыргыз Республикасынын Президентине төмөнкүлөр тарабынан киргизилет:

1) Кыргыз Республикасынын Жогорку Кеңешинин Төрагасы;

2) Кыргыз Республикасынын Жогорку Кеңешинин комитеттери жана парламенттик фракциялары;

3) Кыргыз Республикасынын Министрлер Кабинетинин Төрагасы-Кыргыз Республикасынын Президентинин Администрациясынын жетекчиси;

4) Кыргыз Республикасынын Жогорку сотунун төрагасы;

5) Кыргыз Республикасынын Конституциялык сотунун төрагасы;

6) Кыргыз Республикасынын Министрлер Кабинетинин мүчөлөрү;

7) Кыргыз Республикасынын Башкы прокурору;

8) Кыргыз Республикасынын Президентинин облустардагы ыйгарым укуктуу өкүлдөрү;

9) Бишкек жана Ош шаарларынын мэрлери.”;

б) 3-бөлүк «ардак наамдарга» деген сөздөрдөн кийин «жана мамлекеттик премияларга» деген сөздөр менен толукталсын;

10) 17-берене төмөнкү редакцияда баяндалсын:

«17-берене.

1. Мамлекеттик сыйлыктар менен сыйлоо, ардак наамдарды ыйгаруу жана мамлекеттик премияларды берүү Кыргыз Республикасынын Президенти тарабынан сыйлоо, ардак наамды ыйгаруу же мамлекеттик премияларды берүү жөнүндө жарлыкты чыгаруу, андан ары мамлекеттик сыйлыктарды же ардак наамдардын жана мамлекеттик премиялардын документтерин тапшыруу менен жүргүзүлөт.

2. Мамлекеттик сыйлыктарды, ардак наамдарды жана мамлекеттик премияларды Кыргыз Республикасынын Президентинин тапшырмасы боюнча жана анын атынан Кыргыз Республикасынын Жогорку Кеңешинин Төрагасы, Кыргыз Республикасынын Министрлер Кабинетинин Төрагасы-Кыргыз Республикасынын Президентинин Администрациясынын жетекчиси тапшыра алат.

3. Сыйланган адамга мамлекеттик сыйлык жана сыйлоону ырастоочу документ берилет.

4. Кыргыз Республикасынын ардак наамы же мамлекеттик премиясы ыйгарылган адамга Кыргыз Республикасынын ардак наамын ыйгарууну же мамлекеттик премиясын берүүнү ырастоочу документ берилет.”;

11) 18-беренеде:

а) 1-бөлүк төмөнкү мазмундагы абзац менен толукталсын:

«Кыргыз Республикасынын мамлекеттик премиясы бир адамга эки жолу берилбейт.”;

б) 4-бөлүктүн экинчи абзацы «ардак наамдарды ыйгаруу» деген сөздөрдөн кийин   
«, Кыргыз Республикасынын мамлекеттик премияларын берүү» деген сөздөр менен толукталсын;

12) 19-берененин 1-бөлүгү төмөнкү редакцияда баяндалсын:

«1. Алардын юбилейлерине байланыштуу, майрам күндөрдүн жана кесиптик майрамдардын алдында жарандарды Кыргыз Республикасынын мамлекеттик сыйлыктары менен сыйлоо, ардак наамдарды ыйгаруу жана мамлекеттик премияларды берүү жүргүзүлбөйт.»;

13) 4-главанын аталышы төмөнкү редакцияда баяндалсын:

«4-глава. Кыргыз Республикасынын мамлекеттик сыйлыктарына, ардак наамдарына жана мамлекеттик премияларына татыктуу болгон адамдардын укуктары жана милдеттери»;

14) 20-берене төмөнкү редакцияда баяндалсын

«20-берене.

Кыргыз Республикасынын мамлекеттик сыйлыктарына, ардак наамдарына жана мамлекеттик премияларына татыктуу болгон адамдарга мыйзамдар менен социалдык кепилдиктер белгилениши мүмкүн.»;

15) 21-беренеде “ардак наамдардын” деген сөздөрдөн кийин “жана Кыргыз Республикасынын мамлекеттик премияларынын” деген сөздөр менен толукталсын;

16) 22-беренеде:

а) 2-бөлүк «ардак наамдардын» деген сөздөрдөн кийин “жана Кыргыз Республикасынын мамлекеттик премияларынын” деген сөздөр менен толукталсын;

б) 3-бөлүк төмөнкү редакцияда баяндалсын:

«3. Сыйланган маркумдун же ардак наамга татыктуу болгон адамдын мураскорлору болбогондо, сыйлыктар, мамлекеттик премиялар жана алардын документтери, ошондой эле ардак наамдын жана мамлекеттик премиялардын документтери укуктук статусу жана компетенциясы Кыргыз Республикасынын Президенти тарабынан аныкталуучу мамлекеттик сыйлыктар фондуна кайтарылып берилүүгө тийиш.».

17) 23-берененин 3-бөлүгү төмөнкү редакцияда баяндалсын:

«3. Ардак наамдын жана Кыргыз Республикасынын мамлекеттик премиясынын документтерин жоготкон учурда, ардак наамга жана мамлекеттик премияга болгон бардык укуктар сакталып калат.»;

18) 24-берене төмөнкү редакцияда баяндалсын:

«24-берене

1. Кыргыз Республикасынын мамлекеттик сыйлыктары менен сыйланган же ардак наамына татыктуу болгон адамдар төмөнкү учурларда алардан ажыратылышы мүмкүн:

сыйланган адам оор же өзгөчө оор кылмыш үчүн айыпталган учурда – соттун сунушу боюнча;

сыйланган адам анын ар-намысына жана кадыр-баркына доо кетирген жорукту жасаган учурда – Кыргыз Республикасынын Президентине караштуу Мамлекеттик сыйлыктар боюнча комиссиянын сунушу боюнча.

2. Мамлекеттик сыйлыктардан жана ардак наамдардан ажыратуу Кыргыз Республикасынын Президенти тарабынан мамлекеттик сыйлыктан же ардак наамдан ажыратуу жөнүндө жарлыкты чыгаруу жолу менен жүргүзүлөт.

3. Кыргыз Республикасынын мамлекеттик сыйлыгынан же ардак наамынан ажыратуу жөнүндө жарлык күчүнө кирген күндөн тартып бул жарлык ага карата чыгарылган жаран Кыргыз Республикасынын мамлекеттик сыйлыктары, ардак наамдары менен сыйланган адамдар үчүн Кыргыз Республикасынын мыйзамдарында белгиленген социалдык кепилдиктерге болгон укуктарын жоготот.

4. Мамлекеттик сыйлыктардан ажыратылган адамдарга таандык болгон мамлекеттик сыйлыктар, өзгөчө белгилер жана алардын документтери Кыргыз Республикасынын мыйзамдарында белгиленген тартипте алып коюлууга тийиш.

Алып коюлган мамлекеттик сыйлыктар, өзчөчө белгилер жана алардын документтери, ошондой эле ардак наамдардын документтери мамлекеттик сыйлыктар фондуна өткөрүлүп берилет.

5. Сыйланган адам мамлекеттик сыйлыгынан ажыратылган соттун өкүмү актоо негиздери боюнча жокко чыгарылган учурда, бул жөнүндө чыгарылган Кыргыз Республикасынын Президентинин Жарлыгы жокко чыгарылууга, ал эми Кыргыз Республикасынын мамлекеттик сыйлыгына, ардак наамына болгон укук кайтарылып берилүүгө тийиш.».

19) 26-берене «ардак наамдардын» деген сөздөрдөн кийин «, мамлекеттик премиянын» деген сөздөр менен толукталсын.

**2-берене**

1. Ушул Мыйзам расмий жарыяланган күндөн тартып күчүнө кирет.

2. Кыргыз Республикасынын Президентине өз чечимдерин ушул Мыйзамга ылайык келтирүү сунушталсын.

**Кыргыз Республикасынын**

**Президенти С.Н. Жапаров**